《送李鸿胪解官还苻离》
明代·孙继皋

不缘华发谢朝簪，云白山青自素心。天语曾传三殿出，主恩偏向五湖深。

人归雎水逢春暮，家近淮阳接桂林。最是陆沈吾已久，因君乡思一沾襟。

作者简介：（1550—1610）常州府无锡人，字以德，号柏潭。万历二年进士第一。除修撰。官至吏部侍郎，摄铨事，论救诸谴谪官，无所避讳。神宗嫡母陈太后梓宫发引，帝称疾不送，遣官代行，继皋上疏极谏，忤旨。及三殿失火，大臣请去者，皆慰留，独继皋致仕去，卒赠礼部尚书。有《宗伯集》、《柏潭集》。